Balajar Matimatika (Serial Utuh Ujai)
Oleh: Pambakal Jingah Rabit
Hari itu guru matimatika nang biasa masuk ka kalas Utuh Ujai kada kawa turun, sidin maambil cuti imbah baranak. Jadi sagan samantara, palajaran matimatika tapaksa diisi ulih guru matimatika kalas talu. Imbah sidin masuk lalu bapander ae, “Jar guru matimatika kalas satu, di kalas ne ada nang harat matimatika. Nah, bapa handak tahu, jadi bapa tis dahulu lawan sual.”
Imbah dibagiakan sualnya lima buting, lima manit imbahnya Utuh Ujai langsung mangumpul jawapan. Tanganga guru nang hanyar ne imbah mamariksa, “Rumusnya harat banar, aku haja kada suah balajar,” jar sidin dalam hati. Imbah dicek sidin pakai rumus saurang, tarnyata jawapannya bujur saratus parsin. Uling-uling kapala sidin.
“Utuh Ujai, cuba ikam ulah sual sabuting, imbah itu ikam jalaskan wan kakawanan kayapa caranya manjawap, bapa handak malihat!” Ujar guru tadi imbah maambil jawapan nang dibagiakan panambayan masuk tadi.
Langsung badiri Utuh Ujai ka muka papan tulis, badiam satumat, lalu manulis soal di papan tulis.
Mun umanya wayahne baumur 21 tahun tatuha pada anaknya, 6 tahun imbahnya, umurnya 5 kali lipat umur anaknya.
Sualnya: Di mana abahnya wayahini?
Imbahnya bapaling Utuh Ujai, “Nangini sarius kada bagayaan. Jawapannya ada wan pasti. Samuanya bulih mancuba, tamasuk bapa saurang bulih manjawap.”
Sunyi kalas, bapikir manjawap sual Utuh Ujai tamasuk guru tadi. Saparapat jam sudah, kadada nang wani manjawap. Satangah jam, tatap kadada nang wani manjawap.
“Ikam jawapakan dahulu Tuh ae, nyaman bapa mambanding wan jawapan bapa,” ujar guru ti gaya mahindar.
Utuh Ujai manulis di papan tulis:
M= mamanya
A= anaknya
Wayahne umanya 21 tahun tatuha pada anaknya (A).
M = A + 21
6 tahun imbahnya umur umanya jadi 5 kali lipat umur anaknya.
M + 6 = (A + 6) x 5
A + 21 + 6 = (A + 6) x 5
A + 27 = 5A + 30
27 – 30 = 5A – A
-3 = 4A
A = -3/4
Baarti umur anaknya wayahne (-3/4) tahun atawa (-9) bulan, jadi anaknya balum kaluar pada parut umanya. Sual ulun tadi, di mana abahnya? Jawapannya: WAYAH NE ABAHNYA ADA DI ATAS UMANYA.
“Iya luku, Pa?”
“He eh,” jar guru tadi sambil tauling-uling kapala.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn bjn_Latn mos_Latn bjn_Latn szl_Latn hun_Latn ilo_Latn ilo_Latn ilo_Latn ilo_Latn bjn_Latn war_Latn bjn_Latn